તે સુપીરિયર સરોવર અને સેન્ટ મૅરી નદીથી જોડાયેલું છે, જ્યારે મૅક્કિનાકની સામુદ્રધુની હ્યુરોન-મિશિગન સરોવરને જોડે છે. તેનાં જળ સેન્ટ કલૅર નદી, સેન્ટ કલૅર સરોવર અને ડેટ્રોઈટ નદી મારફતે ઈરી સરોવરમાં ઠલવાતાં રહે છે. તેના નિર્મળ જળમાં ઘણી માછલીઓ નભે છે. ઉત્તર ભાગમાં નાના ટાપુઓ પણ છે. આ પૈકી મૅક્કિનાક ટાપુ (મિશિગન રાજ્ય) અને મૅનિટોલીન ટાપુ (કૅનેડાનું ઑન્ટેરિયો રાજ્ય) વિશેષ ઉલ્લેખનીય છે. ડિસેમ્બર અને મે વચ્ચે ફૂંકાતાં વાવાઝોડાંને કારણે શિયાળા દરમિયાન તે વહાણવટા માટે જોખમી બની રહે છે. 46 મીટર જેટલી ઊંચાઈ ધરાવતી ભેખડોવાળા તેના અગ્નિકાંઠાને બાદ કરતાં તેના બાકીના કાંઠા નીચાણવાળા છે.